钦定古今图书集成/理学汇编/学行典/第081卷 > 朱子大全集 > 《敕其子毗书》晋·王承
## 钦定古今图书集成/理学汇编/学行典/第081卷 > 朱子大全集 > 《敕其子毗书》晋·王承

夫学之所益者浅，体之所安者深。闲习礼度，不如式
瞻仪刑；讽味遗言，不若亲承音旨。王参军人伦之表，
汝其师之。

《左传》襄三十一年，卫侯在楚北宫文子见令尹围之
威仪，言于卫侯曰：“令尹似君矣，将有他志，虽获其志，
不能终也。《诗》云：‘靡不有初，鲜克有终’。终之实难，令尹
其将不免。”公曰：“子何以知之？”对曰：“《诗》云：‘敬慎威仪，惟
民之则’。令尹无威仪，民无则焉；民所不则，以在民上，
不可以终。”公曰：“善哉！何谓威仪？”对曰：“有威而可畏谓”
之威，有仪而可象谓之仪。君有君之威仪，其臣畏而
爱之，则而象之，故能有其国家，令闻长世。臣有臣之
威仪，其下畏而爱之，故能守其官职，保族宜家。顺是
以下皆如是，是以上下能相固也。《卫诗》曰：“威仪棣棣，
不可选也。”言君臣上下，父子兄弟，内外大小，皆有威
仪也。《周诗》曰：“朋友攸摄，摄以威仪。”言朋友之道，必相
教训以威仪也。《周书》数文王之德曰：“大国畏其力，小
国怀其德。”言畏而爱之也。《诗》云：“不识不知，顺帝之则。”
言则而象之也。纣囚文王七年，诸侯皆从之囚，纣于
是乎惧而归之，可谓爱之。文王伐崇，再驾而降为臣，
可谓畏之。文王之功，天下诵而歌舞之，可谓则之。文
王之行，至今为法，可谓象之有威仪也。故君子在位
可畏，施舍可爱，进退可度，周旋可则，容止可观，作事
可法，德行可象，声气可乐，动作有文，言语有章，以临
其下，谓之“有威仪”也。

《韩诗外传》：晏子聘鲁，上堂则趋，授玉则跪。子贡怪之，
问孔子曰：“晏子知礼乎？今者晏子来聘鲁，上堂则趋，
授玉则跪，何也？”孔子曰：“其有方矣。待其见我，我将问
焉。”俄而晏子至，孔子问之，晏子对曰：“夫上堂之礼，君
行一，臣行二。今君行疾，臣敢不趋乎？今君之授币也
卑，臣敢不跪乎？”孔子曰：“善。礼中又有《礼》。《诗》曰：‘礼仪卒
度，笑语卒获’”，晏子之谓也。

《汉书隽不疑传》：武帝末，郡国盗贼群起，暴胜之为直
指使者，逐捕盗贼，威振州郡。胜之素闻不疑贤，遣吏
请与相见。不疑冠进贤冠，带櫑具剑佩环玦，褒衣博
带，盛服至门上谒。门下欲使解剑，不疑曰：“剑者，君子
武备，所以卫身，不可解。”开阁延请，望见不疑容貌尊
严，衣冠甚伟，深接以礼。

《石奋传》：“奋号万石君，子孙为小吏，来归谒，万石君必
朝服见之，不名。子孙有过失，不诮让，为便坐，对案不
食，然后诸子相责，因长老肉袒固谢罪，改之，迺许。子
孙胜冠者在侧，虽燕必冠，申申如也。”

《后汉书张湛传》：湛矜严好礼，动止有则，居处幽室，必
自修整，虽遇妻子，若严君焉。及在乡党，详言正色，三
辅以为仪表。人或谓湛伪诈，湛闻而笑曰：“我诚诈也，
人皆诈恶，我独诈善，不亦可乎？”

《晋书景帝纪》：高贵乡公改元曰正元。天子受玺，堕举
趾，高帝闻而忧之。及将大会，帝训于天子曰：“夫圣王
重始，正本敬初，古人所慎也。明当大会，万众瞻穆穆
之容，公卿听玉振之音。《诗》云：‘示人不佻，是则是效。《易》
曰：‘出其言善，则千里之外应之’。虽礼仪周备，犹宜加
之以祗恪，以副四海，颙颙式仰’。”

《何劭传》：“劭少与武帝同年，有总角之好。帝为王太子，
以劭为中庶子。及即位，转散骑常侍，甚见亲待。劭雅
有姿望，远客朝见，必以劭侍直。每诸方贡献，帝辄赐
之，而观其占谢焉。”

《王劭传》：“劭字敬伦，历东阳太守，吏部郎、司徒左长史，
丹阳尹。劭美姿容，有风操，虽家人近习，未尝见其堕
替之容。桓温甚器之。”

《宋书张卲传》：“卲兄伟之子畅，为南谯王义宣司空长
史，南郡太守。元凶弑逆，义宣发哀之日，即便举兵，畅
为元佐，举哀毕，改服著黄裤褶，出射堂，简人音仪容
止，众皆瞩目，见者皆为尽命。”

《南齐书庾杲之传》：杲之迁黄门郎，兼御史中丞，寻即
正。杲之风范和润，善音吐。世祖令对虏使兼侍中，上
每叹其风器之美。王俭在座曰：“杲之为蝉冕所照，更
生风采，陛下故当与其即真。”帝意未用也。永明中，诸
王年少，不得妄与人接。敕杲之与济阳江淹五日一
诣诸王，使申游好。

《梁书何敬容传》：“敬容身长八尺，白晳，美须眉，性矜庄，
衣冠尢事鲜丽。每公庭就列，容止出人。”

《贺琛传》：琛领尚书左丞，并参礼仪事，前后居职，凡郊
庙诸仪，多所创定。每见高祖，与语，常移晷刻，故省中
为之语曰：“上殿不下有贺雅。”琛容止都雅，故时人呼
之《陈书陆缮传》：缮掌东宫管记，仪表端丽，进退闲雅，世
祖使太子诸王咸取则焉。其步趋蹑履，皆令习缮规
矩。

《萧允传》：“允弟引，方正有器局，望之俨然。虽造次之闲，
必由法度。”

《魏书封轨传》：“‘‘轨沈谨好学，善自修洁，仪容甚伟。或曰：
学士不事修饰，此贤何独如此’？轨闻笑曰：君子整其
衣冠，尊其瞻视，何必蓬头垢面，然后为贤’。言者惭退。”
《裴粲传》：景明初，赐爵舒县子。沉重善风仪，颇以骄豪
为失，历正平、恒农二郡太守。高阳王雍曾以事属粲，
粲不从，雍甚为恨。后因九日马射，敕畿内太守皆赴
京师。雍时为州牧，粲往修谒，雍含怒待之。粲神情闲
迈，举止抑扬，雍目之不觉解颜。及坐定，谓粲曰：“相爱
举动，可更一行。”粲便下席为行，从容而出。坐事免官。
后世宗闻粲善自标置，欲观其风度，忽令传诏就家，
急召之。须臾之闲，使者相属，合家恇惧，不测所以。粲
更恬然，神色不变，世宗叹异之。时仆射高肇以外戚
之贵，势倾一时，朝士见者，咸望尘拜谒。粲候肇，惟长
揖而已。及还，家人尤责之。粲曰：“何可自同凡俗也！”又
曾诣清河王怿，下车始进，便属暴雨，粲容步舒雅，不
以霑濡改节。怿乃令人持盖覆之，叹谓左右曰：“何代
无奇人！”

《王肃传》：“肃兄子诵，为给事黄门侍郎。肃宗崩，灵太后
之立幼主也，于时大赦，诵宣读诏书，音制抑扬，风神
疏秀，百寮倾属，莫不叹美。”

《北齐书李浑传》：“浑弟绘，天平初，世宗用为丞相司马。
每罢朝，文武总集，对扬王庭。常令绘先发言端，为群
僚之首。音辞辩正，风仪都雅，听者悚然。”

《周书长孙俭传》：俭除行台仆射，荆州刺史，时梁岳阳
王萧察内附，初遣使入朝，至荆州，俭于厅事列军仪，
具戎服，与使人以宾主礼相见。俭容貌魁伟，音声如
钟，大为鲜卑语，遣人传译以问客，客惶恐不敢仰视。
日晚，俭乃著裙襦纱帽，引客宴于别斋，因序梁国丧
乱朝廷招携之意，发言可观，使人大悦，出曰：“吾所不
能测也。”

《柳霞传》：“梁西昌侯深藻镇雍州，霞时年十二，以民礼
修谒，风仪端肃，进止详雅。深藻美之，试遣左右践霞
衣裾，欲观其举措。霞徐步稍前，曾不顾盼。”

《隋书令狐熙传》：“熙性严重，有雅量，虽在私室，终日俨
然，不妄通宾客。”

《中说事君》篇：“子闲居，俨然，其动也徐，若有所虑；其行
也方若有所畏。其接长者，恭恭然如不足；接幼者，温
温然如有就。”

《唐书温大雅传》：“大雅弟彦博，善辞令。每问四方风俗，
胪布诰命，若成诵然。进止详华，人皆拭目观。”

《魏元忠传》：元忠始名真宰，以诸生见高宗，高宗慰遣
不知谢，即出仪举自安。帝目送，谓薛元超曰：“是子未
习朝廷仪。”然名不虚，谓真宰相也。

《陈叔达传》：“叔达授黄门侍郎，判纳言，封江国公。叔达
明辩，善为容，每占奏，搢绅属目。”

《唐语林》：开元中，燕公张说当朝，文伯冠服，以儒者自
处。元宗嫌其异己，赐内样巾子，长脚罗幞头。燕公服
之入谢，元宗大喜。元宗早朝，百官趋班，上见张九龄
风仪秀整，有异于众，谓左右曰：“朕每见张九龄，精神
顿生。”

《北梦琐言》：唐薛澄州昭纬，即保逊之子也，恃才傲物，
亦有父风。每入朝省，弄笏而行，旁若无人，好唱浣溪
纱词。知举后，有一门生辞归乡里，临岐献规曰：“侍郎
重德，某乃受恩。尔后请不弄笏，与唱浣溪纱，即某幸
甚。”时人谓之至言。有小吏常学其行步揖逊，薛公知
之，乃召谓曰：“试于庭前学得似，则恕公罪。”于是下帘
拥姬妾而观之。小吏安详傲然，举动酷似，笑而舍之。
《宋史吕大防传》：大防身长七尺，眉目秀发，声音如钟。
自少持重，无嗜好，过市不左右游目，燕居如对宾客，
每朝会，威仪翼如，神宗常目送之。

《名臣言行录》：“魏公姿貌英特，美须髯，骨骼清耸，眉目
森秀，图绘传天下。人以谓高山大岳，望之气象雄杰，
而包育微细，畜泄云雨，藏匿宝怪，盖自然也。”

吕希哲言：“后生初学，且须理会气象。气象好时，百事
是当。气象者，辞令容止、轻重疾徐足以见之矣。不惟
君子小人于此焉分，亦贵贱寿夭之所由定也。”
伊川先生入侍之际，容貌极庄。时文潞公以太师平
章重事，或侍立终日不懈，上虽喻以少休，不去也。人
或以问，先生曰：“君之严，视潞公之恭，孰为得失？”先生
曰：“潞公四朝大臣，事幼主不得不恭。吾以布衣职辅
导，亦不敢不自重也。”

《元史拜住传》：“英宗登极，拜中书平章政事，会诸侯王
于大明殿，诏进读太祖《金匮宝训》，威仪整暇，语音明
畅，莫不注目竦听。”

《古穰杂录》：“陈祭酒美须髯，容仪端整，步履有定，望之
者起敬。当会食，诸生稍有失仪，即待罪不轻容。或有所禀，严于对君之礼，师道卓立，名重一时。六馆殆千
人，凡升堂听讲、会馔，仪矩森严，虽朝廷之上不之过
也。”

《读书镜》：明道先生尝至禅寺，僧方饭，见趋进揖逊之
盛，叹曰：“三代威仪，尽在是矣。”尹和靖在平江累年，凡
百严整有常，遇饮酒听乐，但拱手安足处，终日未尝
动。平江有僧见之曰：“吾不知儒家所谓周孔为如何，
恐亦只如此也。”夫儒者威仪扫地，遂使明道先生亦
赞叹佛氏赖有个庄严，尹和靖先生始得向波罗门
吐气，乃知吾曹不必以言胜佛，要以躬行胜之耳。
《日知录》：何晏之粉白不去手，行步顾影。邓飏之行步
舒纵，坐立倾倚。谢灵运之每出入，自扶接者常数人，
后皆诛死。而魏文帝体貌不重，风尚通脱，是以享国
不永，后祚短促。史皆附之《五行志》，以为貌之不恭。昔
子贡于礼容俯仰之闲，而知两君之疾与乱，夫有所
受之矣。子曰：“君子不重则不威，学则不固。”扬子《法言》
曰：“言轻则招忧，行轻则招辜，貌轻则招辱，好轻则招
淫